Veltrusy (prírodná pamiatka)

Prírodná pamiatka Veltrusy sa nachádza v okrese Mělník, na pravom brehu Vltavy v nadmorskej výške 165-171 m, na severnom okraji mesta Veltrusy v blízkosti rovnomenného zámku. Chránené územie s rozlohou 255,49 ha bolo vyhlásené 22. júna 2013 na ochranu biotopov v európsky významnej lokalite s výskytom pižmovca hnedého (Osmoderma eremita) a roháča veľkého (Lucanus cervus).

Popis územia a predmet ochrany 
Prírodná pamiatka sa nachádza v oblasti Dolného Povltavia medzi mestom Veltrusy a obcou Všestudy. Jedná sa o park anglického štýlu s Veltruským zámkom nachádzajúcim sa v južnej časti. Park má tvar podkovy, ktorá obopína pole preťaté alejou a tromi remízkami. Celým parkom preteká Všestudský náhon, ktorého prítok sa nachádza v juhozápadnej časti parku, kde je napájaný Vltavou. Ďalej preteká zámockou zvernicou v juhovýchodnej časti parku. Vo východnej a severnej časti parku Všestudský náhon miestami prechádza z udržiavaného toku do malých tôní a mokradí.

Prírodné pomery 
Podložie Veltruského parku je tvorené pliocénnymi a pleistocénnymi riečnymi pieskami, ílovcami, štrkmi, proteozoickými bridlicami a drobmi so sprašovými presahmi. Toto podložie je prekryté fluvizemami.

Flóra 
Park je upravovaný tvrdý luh s niektorými vysadenými druhmi. Prevažne je tvorený bukom lesným (Fagus sylvatica), dubom letným (Qercus robur), hrabmi (Carpinus L.), javormi (Acer), brestmi (Ulmus), jaseňmi (Fraxinus), vŕbami (Salix). Aleje sú tvorené lipami (Tillia) a v malej časti i pagaštanom konským (Aesculus hippocastanum).

Fauna 
Okrem už spomínaných druhov roháča veľkého (Lucanus cervus) a pižmovca hnedého (Osmoderma eremita) sa na tejto lokalite nachádzajú svetlušky (Lampyris), roháčiky obyčajné (Dorcus parallelipipedus), a veľké množstvo druhov drobčíkov (Staphylinidae). V pomaly tečúcej až stojatej vode v severnej časti Všestudského potoka žije mlok bodkovaný (Lissotriton vulgaris). Z vtáctva sa tu vyskytuje napríklad rybárik riečny (Alcedo atthis) a volavka popolavá (Ardea cinerea). V obore je chovaný daniel škvrnitý (Dama dama), ktorý spása mladé stromčeky a náletové dreviny, čím udržuje oboru presvetlenú. V mnohých po parku rozmiestnených altánoch a pavilónoch zimujú netopiere.

Ohrozenie lokality 
Veltruský park bol v priebehu histórie mnohokrát zatopený pri záplavách, naposledy v rokoch 2002 a 2013. Po nich bolo vyrúbaných veľké množstvo stromov v rámci plošného prečisťovania parku od poškodených a umierajúcich stromov, čo môže mať negatívny vplyv na populácie roháča veľkého ( Lucanus cervus).

Galéria

Referencie

Pozri aj 
 Zoznam chránených území v okrese Mělník
 Veltrusy

Iné projekty

Externé odkazy 
 Stránky zámku Veltrusy
 Strategický plán mesta Veltrusy - január 2016

Zdroj 

Chránené územia v okrese Mělník
Veltrusy
Územia európskeho významu v Česku
Středolabská tabule